text: Færdselskontrol: Politi er massivt til stede ved skolerne
  07 januar 2018 kl. 21.47
  Fra mandag morgen vil politiet gennemføre færdselskontrol på skolevejene. Det skal være med til at forebygge, at børn og unge kommer til skade i trafikken.
  Der køres for stærkt på mange skoleveje, hvilket skaber utryghed og farlige situationer for de mange børn, der færdes på vejene.
  Derfor sætter politiet ind med en landsdækkende kontrol på landets skoleveje fra mandag til og med fredag i denne uge.
  Da politiet i samme periode i januar sidste år kontrollerede trafikanterne på skolevejene, blev knap 4.400 bilister sigtet for at køre for stærkt, skriver Rigspolitiet i en pressemeddelelse.
  Under kontrollerne vil politiet også holde øje med, om de cyklende skolebørn overholder færdselsreglerne og passer på sig selv i trafikken. Politiet vil blandt andet holde øje med, om børnene taler i håndholdt mobil, mens de cykler, har husket cykellygterne og om de går eller cykler over for rødt. 
  Tal fra vejdirektoratet viser, at 10 gange så mange 16-årige kommer til skade eller bliver dræbt i trafikken som 6-årige.
  Atk-måling Omkring Varnæs/Bovrup. Skolekampagne. Kør forsigtigt, der er glat #politidk
  
  